16.6.2023.
HR
Službeni list Europske unije
C 214/107 četvrtak, 19. siječnja 2023.
P9_TA(2023)0014
Položaj novinara u Maroku, posebno slučaj Omara Radija Rezolucija Europskog parlamenta od 19. siječnja 2023. o položaju novinara u Maroku, posebno o slučaju Omara Radija (2023/2506(RSP)) (2023/C 214/09)
Europski parlament,
— uzimajući u obzir članak 144. stavak 5. i članak 132. stavak 4.
Poslovnika,
A. budući da je neovisni istraživački novinar Omar Radi izvještavao o prosvjedima pokreta Hirak i korupcijskim skandalima, da je pritvoren od srpnja 2020. te da je u srpnju 2021. osuđen na šest godina zatvora na temelju izmišljenih optužbi za špijunažu i optužbi za silovanje; budući da je u ožujku 2022. ta presuda potvrđena u žalbenom postupku; budući da su prekršena brojna jamstva pravičnog postupka, što je suđenje učinilo nepravednim i pristranim; budući da su ta kršenja uključivala produljeni pritvor prije suđenja bez opravdanja u trajanju jedne godine te pristup njegovu spisu i dvama ključnim svjedocima obrane, koji su spriječeni da se pojave na sudu; budući da je podnio žalbu kasacijskom sudu; budući da su mu Reporteri bez granica dodijelili Nagradu za slobodu medija za 2022.;
B. budući da je novinar Taoufik Bouachrine pritvoren od veljače 2018. i, nakon žalbenog postupka, u rujnu 2021. osuđen na 15 godina zatvora zbog optužbe za spolna kaznena djela; budući da je u slučaju Soulaimana Raissounija, kojem je u veljači 2022.
izrečena petogodišnja zatvorska kazna za spolna kaznena djela, došlo do velikih kršenja jamstava pravičnog postupka;
C. budući da se stanje slobode medija u Maroku stalno pogoršava te je prema Svjetskom indeksu slobode medija za 2022.
ta zemlja pala na 135. mjesto; budući da su brojni novinari, kao što je Ignacio Cembrero, bili pod digitalnim nadzorom, bili zastrašivani i sudski uznemiravani te osuđeni na dugotrajne zatvorske kazne, kao u slučaju Maatija Monjiba;
D. budući da su 2020.
Reporteri bez granica izrazili zabrinutost posebnom izvjestitelju UN-a za nasilje nad ženama i djevojčicama u vezi sa zlouporabom optužbi za seksualno zlostavljanje radi diskreditiranja novinara, što je zabrinjavajuća praksa koju su također osudile feministička organizacija Khmissa i Marokansko Udruženje za ljudska prava;
1. apelira na marokanske vlasti da poštuju slobodu izražavanja i slobodu medija, da zatvorenim novinarima, posebno Omaru Radiju, Soulaimanu Raissouniju i Taoufiku Bouachrineu osiguraju pošteno suđenje sa svim jamstvima za pravičan postupak, kao i njihovo trenutačno privremeno puštanje na slobodu, te da se okonča uznemiravanje svih novinara, njihovih odvjetnika i obitelji; potiče vlasti da ispune svoje međunarodne obveze u pogledu ljudskih prava u skladu sa Sporazumom o pridruživanju između EU-a i Maroka;
2. oštro osuđuje zlouporabu navoda o seksualnom zlostavljanju kako bi se novinare odvratilo od izvršavanja njihovih dužnosti; smatra da se tom zlouporabom ugrožavaju prava žena;
3. duboko je zabrinut zbog navoda da su marokanske vlasti korumpirale izabrane zastupnike u Europskom parlamentu; poziva na primjenu istih mjera koje se primjenjuju na predstavnike Katara; ponovno ističe svoju predanost potpunom istraživanju i rješavanju slučajeva korupcije u kojima sudjeluju zemlje izvan EU-a koje žele kupiti utjecaj u Europskom parlamentu;
4.
ističe da u svojoj Rezoluciji od 15. prosinca 2022.
poziva na osnivanje posebnog odbora zaduženog za utvrđivanje mogućih nedostataka u pravilima Europskog parlamenta o transparentnosti, integritetu i korupciji te za davanje prijedloga za reforme;